למחאה החברתית יש היבט כלכלי גלוי לעין

"הארץ" august 11 2011

מאת

אסף רזין

כמו רבים בינינו, גם אני הופתעתי מעצמת ההתארגנות לכדי מחאה המונית של הדור הצעיר העובד.

יש לנו מה ללמוד ממערכת ארגונית מצלחת. אבל בעיקר, מעומק הבעיות שאיש צעיר עומד בפניהן לאחר השחרור מהצבא.

ייתכן, במקרה הטוב שקובעי ההחלטות גם הם יפיקו לקחים בהתאם. זה יקרה אם תובנות שיצמחו מהמחאה יתועלו למדיניות כלכלית-פוליטית חדשה.

לתפיסתי, המגמות הכלכליות שיצרו את התשתית למחאה המונית הן גלויות לעין: חלקים גדולים יותר ויותר של אוכלוסיית גיל העבודה מהווים נטל גובר והולך על תקציב המדינה.לכן, בהכרח מתדלדלת יכולתה של המדינה לספק שירותים חברתיים חיוניים.

כמחצית מהאוכלוסייה החרדית (גילאי 20 +) איננה חלק מכח העבודה. גם החלק העובד שבקרבה עובד פחות משאר חלקי האוכלוסייה. הוא מועסק במקצועות נעדרי מיומנויות, אשר תורמים מעט לפריון.

ילדים חרדים מהווים היום חמישית מכלל אוכלוסיית בני גילם. הם לא זוכים לחינוך הכולל נושאי ליבה, שהם כה חיוניים להשתלבותם בעתיד בשוק עבודה מודרני. נגזר מכך שכח העבודה בעתיד הנראה לעין יצטמק, ותרומת אותם חרדים שישתתפו בו לפריון במשק תרד.

העלות של השירותים החברתיים נופלת על כח עבודה בעל מיומנות מקצועית אשר הולך ומצטמק באופן יחסי.

העלויות התקציביות הכרוכות בהתנחלות בשטחים מוסיפות עוד נדבך לנטל התקציבי.

העלות התקציבית העודפת שמוצאת על 250000 האזרחים החיים מעבר לקו הירוק, על תשתיות, מבני ציבור,כוחות צבא ועוד נאמדת בכ-10 מיליארד שקל בשנים האחרונות. ההגדרה של " עלות התקציבית עודפת" היא אותה תוספת לעלות התקציבית הממוצעת שניתנת לאזרחי המדינה.

גם עלות תקציבית זו נופלת על כח עבודה בעל מיומנות מקצועית אשר הולך ומצטמק באופן יחסי.

מגמות אלה פירושן הפשוט הוא: נטל מס הולך וגדל על ציבור משלמי מיסים הולך וקטן. או, לחילופין, צמצום היקף השירותים הניתנים על מדינת הרווחה.

מגמות אלה חוברות לתהליך הגלובליזציה של משק ישראל. הוא כשלעצמו מבורך. זהו גורם מספר אחת לצמיחה ולפיתוחה של ישראל. אבל, דא עקה, הגלובליזציה משפרת את הניידות של ההון הפיזי וההון האנושי. מיסים גבוהים על ההכנסה מהון, שהיו פעם אבן יסוד למדינת הרוחה, גורמים לבריחת חברות, משקיעים. יותר מזה, הם גורמים לבריחת מוחות. ישראל היא מספר אחת בהגירת מוחות לארה"ב ,באופן יחסי, בין כל מדינות העולם. העלאת המיסים העקיפים מיקרת כמובן את מחירי המוצרים לצרכן הוא עובד קשה יותר אבל מקבל בתמורה מעט יותר.

התוצאה של הנטל הפיסקאלי הגובר והולך היא לכן העלאה המיסים העקיפים יחד עם צמצום מימדיה של מדינת הרווחה , כפי שהכרנו.

אבל זה כמובן לא כל הסיפור. יש גם מבנה מס בעייתי. יעד התוואי המתוכנן של מס החברות הוא -18%. יעד המס השולי המרבי על היחיד הוא -39%. במקביל, וכדי לעמוד בכך, הועלה המס השולי המרבי על הכנסות של עד כ-70 אלף ₪ לכ-70% (כולל מס בריאות וביטוח לאומי - חלק העובד והמעביד). הורדת המס הזו (למרות העלאת מס הבריאות והביטוח הלאומי) גורמת לאובדן הכנסות משמעותי, ומחייבת קיצוצים בתקציבים הנקראים "חברתיים". אפשר היה להשאיר את מס החברות על שיעור של 25% ואת המס השולי המירבי על 43%, כפי שהיה לפנים.  עדיין היינו נשארים עם שיעורים נמוכים. כך שהבעייה היא לא רק בגלל הנטל הפיסקאלי העודף והגלובליזציה.

מה שמתבקש הוא לכן טיפול יסודי בגורמי הנטל הפיסקאלי ההולך ונעשה מעיק.כך ניתן יהיה לאפשר לחברה לתפקד בעולם גלובלי , לנצל את ההזדמנויות שהעולם מלא האפשרויות הזה מעמיד בפני אדם צעיר, כמו גם שינוי במגמות המיסוי, מבלי לדרדר את הישגי מוסדות מדינת הרווחה (בריאות, פנסיה, חינוך) אותם הקמנו בשישים השנים האחרונות. מוסדות רווחה אלה מייחדים את ישראל בהשוואה לכל המדינות המתעוררות בעולם איתן אנו שותפים לתהליכי הצמיחה,, לרבות מדינות מזרח אירופה.ישראל גם צומחת וגם הייתה עד כה מדינת רווחה, לפני ההידרדרות בשנים האחרונות בשירותי הרווחה. הבה נשמור על הישגינו אלה ונתמודד עם הקולות העולים מן המחאה על ידי טיפול שורש בנטל הפיסקאלי העודף שיצר את התשתית למחאה.